شب شی به خانه گیلکی گب بزن 
بی چک و چانه گیلکی گب بزن 
اوتاق کش تی زن و زاکه أمرا
غروب ،شبانه گیلکی گب بزن 
هرجا دینی تی دوست وتی آشنا
تی ور  ایسانه گیلکی گب  بزن
رادواره کوچه چی فرقی کونه
پیره جوانه  گیلکی گب  بزن
 
اداره جا وقتی دینی تی همکار
تی هم زبانه گیلکی گب  بزن
بیجار سر  تی چکره  پا اگر 
چرک و چلانه گیلکی گب بزن
اگر  دینی  دوکان  ور کاسبیه 
چیکچی گیرانه گیلکی گب بزن
کاشال اگر نصفه شبی دکفته
تی مورغ لانه گیلکی گب بزن
دونیا درون  ولوله یه یا اگر 
امن و امانه گیلکی گب بزن
کلاس سر فارسی اگر  گب  زنی
شب شی به خانه گیلکی گب بزن
هم جایی که جمع درون ایسایی
هم  محرمانه  گیلکی گب  بزن
گیلکی گب گب امه فرهنگه ره
نام  و نیشانه گیلکی گب  بزن
روباره آب و داروخاله جنگل 
ترأ  دوخانه گیلکی گب بزن
شاعر: « فرامرز_ریحان صفت»